TKN ปักธงรายได้ปี 65 โต 20% ลุยกลยุทธ์ “Go Firm” เพิ่มยอดขายตปท.
TKN ปักธงรายได้ปี 65 โต 20% ลุยกลยุทธ์ “Go Firm” ขยายตลาด-เพิ่มยอดขายต่างประเทศ มองสัญญานเศรษฐกิจโลกฟื้นตัว หลังไตรมาส 1/65 รับออเดอร์จากตลาดจีนเฉลี่ย 130-160 ตู้คอนเทนเนอร์
TKN ปักธงรายได้ปี 65 โต 20% ลุยกลยุทธ์ “Go Firm” ขยายตลาด-เพิ่มยอดขายต่างประเทศ หลังไตรมาส 1/65 รับออเดอร์จากจีนเฉลี่ย 130-160 ตู้คอนเทนเนอร์
22 ก.พ. 2565

นายอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดเผยว่า จากปัจจัยลบของสถานการณ์โควิด-19 ที่ลากยาวมาถึงปัจจุบัน ประกอบกับที่ผ่านมาภาครัฐได้ยกกระดับมาตรการล็อกดาวน์-เคอร์ฟิวในพื้นที่เสี่ยง ทำให้มีผลกระทบต่อกำลังซื้อ และวิถีการใช้ชีวิตของผู้บริโภคที่ต้องปรับเปลี่ยนพฤติกรรม ทำให้มีผลกระทบอย่างมากต่อการบริโภคสินค้าขนมขบเคี้ยว อย่างไรก็ตามในปีนี้ TKN คาดว่าตลาดขนมขบเคี้ยวในประเทศไทยจะเริ่มมีทิศทางดีขึ้น หลังแนวโน้มเศรษฐกิจในประเทศที่ฟื้นตัวตามลำดับ
สำหรับแผนการดำเนินงานปี 2565 บริษัทฯ ตั้งเป้ารายได้เติบโตไม่ต่ำกว่า 15-20% จากปีก่อน ถือเป็นการกลับมาเติบโตใกล้เคียงกับปี 2563 หรือก่อนเกิดโรคโควิด-19 ที่มีรายได้ 3,983.1 ล้านบาท พร้อมคาดการณ์อัตรากำไรสุทธิในปีนี้จะกลับมาขยายตัวเป็นเลข 2 หลัก ตามการเติบโตจากฐานที่ต่ำในปีก่อน โดยประเมินว่า ผลการดำเนินงานได้ผ่านจุดต่ำสุดไปแล้วจากสัญญาณการฟื้นตัวในไตรมาส 4/2564 และบริษัทฯ พร้อมเดินหน้าผลักดันธุรกิจด้วยการทำกลยุทธ์    “Go Firm” ปรับองค์กรให้กระชับ คล่องตัว และรวดเร็วขึ้น (Lean) เพื่อลดต้นทุน ทำให้องค์กรปรับตัวและยืดหยุ่นรองรับแผนงานขยายธุรกิจใหม่และส่งเสริมศักยภาพการดำเนินธุรกิจเดิมให้มีประสิทธิภาพดียิ่งขึ้น
 “เรายังคงยึดเป้าหมายนำ TKN ไปสู่ระดับโกลบอล แม้ช่วงสถานการณ์โควิด-19 อาจจะทำให้เป้าหมายชะลอไปบ้าง หลังจากมีต้นทุนการผลิตที่เป็น Fixed cost มีอยู่จำนวนหนึ่ง ในขณะที่ยอดขายไม่ได้เติบโตตามเป้า ส่งผลให้กำไรปรับลดลง ดังนั้น สิ่งที่จะทำให้องค์กรกลับมาแข็งแรงและเติบโตขึ้น คือโจทย์สำคัญ ซึ่งเรายังคงเดินหน้าผลักดันสู่เป้าหมายด้วย 3 กลยุทธ์หลัก ได้แก่ 1. Go Firm การทำธุรกิจเดิมให้ดีขึ้น หาทางลดต้นทุนเพื่อพร้อมรับมือกับสิ่งที่จะเปลี่ยนแปลง ถือเป็นหัวใจสำคัญ ด้วยการที่เราทำสิ่งที่มีประสิทธิภาพอยู่แล้วและทำให้ดียิ่งขึ้น 
ทั้งนี้ บริษัทฯ พร้อมเดินหน้าเพิ่มยอดขายตลาดต่างประเทศ รับจังหวะการฟื้นตัวเศรษฐกิจโลก โดยเฉพาะในประเทศจีน บริษัทฯได้รับคำสั่งซื้อเพิ่มขึ้นอย่างต่อเนื่อง หลังจากได้ปรับกลยุทธ์ใหม่และเพิ่มตัวแทนจำหน่าย (Distributor) เพื่อเจาะตลาดจีนให้ดียิ่งขึ้น โดยมีช่องทางจำหน่ายครอบคลุมห้างค้าปลีกสมัยใหม่ (Modern Trade) ร้านค้าปลีกแบบดั้งเดิม (Traditional Trade) และช่องทาง e-commerce ส่งผลให้ปัจจุบันมีคำสั่งซื้อจากประเทศจีนในไตรมาส 1/2565 เข้ามาไม่ต่ำกว่า 130-160 ตู้คอนเทนเนอร์ ขณะที่ตลาดในสหรัฐอเมริกาประเมินว่ายังคงเติบโตได้ดี แม้มีแรงกดดันจากปัญหาตู้คอนเทนเนอร์ขาดแคลนทำให้ค่าระวางขนส่งสินค้ายังอยู่ในเกณฑ์สูง อย่างไรก็ตาม บริษัทฯ ได้อยู่ระหว่างหารือร่วมกับคู่ค้าเพื่อวางแผนแก้ไขปัญหาดังกล่าว เพื่อสนับสนุนการเติบโตของตลาดสหรัฐให้เป็นไปตามเป้าหมาย
สำหรับตลาดในประเทศ บริษัทฯ เตรียมพัฒนาและเปิดตัวผลิตภัณฑ์ใหม่ (NPD) อย่างต่อเนื่อง ไม่ว่าจะเป็นผลิตภัณฑ์สาหร่ายทอด สาหร่ายอบกรอบรสชาติใหม่ๆ ผลิตภัณฑ์ที่ไม่ใช่สาหร่าย (Non-seaweed) รวมถึงเครื่องดื่มเข้ามาเพิ่มมากขึ้น เพื่อกระตุ้นยอดขายในประเทศ และเพิ่มความหลากหลายของผลิตภัณฑ์ให้แก่ผู้บริโภค
ส่วนผลการดำเนินงานปี 2564 บริษัทฯ มีรายได้จากการขายรวม 3,610.9 ล้านบาท ใกล้เคียงกับปี 2563 และมีกำไรสุทธิ 182.1 ล้านบาท เนื่องจากค่าใช้จ่ายเพิ่มขึ้นในการดำเนินมาตรการป้องกันเชิงรุก (Bubble and Seal)  เพื่อป้องกันและควบคุมโรคติดเชื้อไวรัสโควิด-19 ภายในโรงงานทั้ง 2 แห่ง โดยคำนึงถึงความสำคัญของพนักงานอย่างสูงสุด และสร้างความเชื่อมั่นแก่ผู้บริโภค นอกจากนี้ ยังมุ่งเน้นบริหารจัดการต้นทุนรวมถึงได้นำระบบอัตโนมัติมาใช้ในกระบวนการผลิตมากขึ้น ทำให้สามารถเพิ่มศักยภาพการผลิตสินค้าได้ดียิ่งขึ้น เพิ่มขีดความสามารถการทำกำไร พร้อมทั้งรักษากระแสเงินสดเพื่อจ่ายปันผลให้ผู้ถือหุ้นต่อเนื่อง
ทั้งนี้ ที่ประชุมคณะกรรมการบริษัทฯ  เมื่อวันที่ 21 กุมภาพันธ์ 2565 ที่ประชุมบอร์ดบริษัทฯ มีมติอนุมัติจ่ายเงินปันผลในอัตราหุ้นละ 0.14 บาท จากผลการดำเนินงานปี 2564 รวมเป็นเงินทั้งสิ้น 193.2 ล้านบาท โดยมีการจ่ายปันผลระหว่างกาลไปแล้วเมื่อวันที่ 10 กันยายน 2564 จำนวน 0.05 บาท/หุ้น คงเหลือจ่ายปันผลจำนวน 0.09 บาท/หุ้น โดยกำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 8 มีนาคม 2565 และจ่ายเงินปันผลแก่ผู้ถือหุ้นในวันที่ 6  พฤษภาคม 2565